text: 20-årig dræbt i solo-ulykke
  29 juni 2018 kl. 08.27
  En 20-årig mand mistede tidlig fredag morgen livet ved solo-ulykke ved Haderslev.
  Muligvis på grund af høj hastighed mistede den 20-årige herredømmet over sin bil i en kurve på Ladegårdvej ved Haderslev.
  Bilen havnede ude i marken og rullede rundt på taget.
  - Ulykken blev anmeldt kort efter klokken 05 af en forbipasserende, der ser ulykken ske. Vidnet forklarer, at der ikke var andre trafikanter involveret i ulykken. De pårørende til den dræbte er underrettet, oplyser fungerende politikommissær Kristian Harbo Sørensen fra Syd- og Sønderjyllands Politi til TV SYD.
  En bilinspektør har undersøgt ulykkesstedet og bilen. Politiet har rent rutinemæssigt taget en blodprøve for at klarlægge, om manden var påvirket af alkohol eller narko.
  